Genre: Promotion

Komaj je videla čez pult. ” Še tri bone, prosim! ” je brez napake opravila svoje prvo dobrojedsko naročilo še ne prvošolka. Ti si pa lačna... ” Če pa je tako dobro! ” se je odrezala. To je SladoLent, parada vrhunskih slovenskih chefov na Festivalu Lent v Mariboru! Chefi kuhajo, obiskovalci festivala pa se sprehajajo po dravski promenadi in vsak večer okušajo nove oblike, barve, okuse, teksture, konsistence... avtorjev nove ulične prehrane. <p/> Grega Vračko je znova navdušil s svojim pujsom in posladkal s churosom. ” Iz svinjske glave, ” so se mnogi sprva ustrašili, a ko so videli druge mlaskati, so se ojunačili. ” Pa kaj ...” je bil komentar zadovoljnih. <p/> Debeluhov burger hit Jure Tomič iz brežiške restavracije Debeluh je upravičil sloves haute (visokega) žara. Četudi brez oglja in roštilja, na Electroluxovi indukciji, toda z najboljšo slovensko govedino in hrustljavimi hišnimi lepinjami je pripravil tako sočne burgerje z omako jajčevcev in kajmaka, da je že prvi večer pošla zaloga predvidena za dva dni. ” Noro! ” pa je bil iskreni komentar gostov po okušanju Tomičevega jagodnega sorbeta z zelenimi šparglji in hrenom. Pekoče-sladka kombinacija za noro-dobro. <p/> Dolenjski ješprenj z jurčki Vonj dolenjskih jurčkov se je s SladoLenta širil še na glavni oder, kjer se je začel Folkart. Folkloren, a tudi sodoben, je bil ješprenj trebanjske gostilne Rakar, zvit v hrustljavi cmok in oblit z omako iz gozdov. Da je pri Rakarju drugače je Boštjan Rakar dokazal tudi z jabolčnim zvitkom, ki mu je dodal še kavno peno.